Natten til lørdag fik Eva Bechmann en af de opringninger, som alle forældre frygter. I den anden ende af røret, var hendes 18-årige søn Casper, der var ulykkelig og chokeret.

Han var uden varsel blevet slået ned af to unge mænd, som ifølge Eva Bechmann havde anden etnisk herkomst end dansk. 18-årige Casper Bechmann kommer gående på Frederiksberg sammen med to kammerater, da en af voldsmændene kaster en cigaret i ansigtet på en af Caspers kammerater.

Da Casper spørger »hvad pokker han laver,« så rammer en knytnæve ham lige i ansigtet. Casper Bechmann falder om, og får adskillige spark på kroppen og hovedet, da han ligger ned. Herefter kommer hans kammerater ham til undsætning, og de to unge mænd stikker af fra stedet.

Casper Bechmann ringer til politiet, som beder ham tage på skadestuen. Herefter ringer han til sin mor, som henter ham og hans kammerater.

Eva Bechmann tager et billede af sin forslåede søn i afmagt og lægger det på Facebook, hvor det hurtigt bliver delt talrige gange.

»Jeg lagde det op, fordi jeg er så frustreret over al den kriminalitet. Hvorfor kan de unge ikke gå i fred?« siger Eva Bechmann.

»Jeg kan til nød forstå, at nogle unge mennesker kan komme op og toppes i byen, men jeg forstår ikke den slags her. De her overfaldsmand er jo gået bevidst efter at lave ballade. Og jeg forstår ikke hvordan man kan finde på, at sparke på nogle, der ligger ned. Hvordan bliver man så afstumpet?,« siger hun.

»Hvis man så bevidst slår andre mennesker ned, så mener jeg, at man bør være i behandling. Så er man jo til fare for samfundet,« siger hun.

Eva Bechmann bor på Frederiksberg og kunne hurtigt være fremme, da hendes søn ringede.

»Jeg blev skidebange, da han ringede, rent ud sagt. Jeg kunne jo høre, at han var ked af det og havde ondt. Politiet sagde bare, at han måtte tage på skadestuen, men så er der tilsyneladende ikke sket mere,« siger Eva Bechmann.

Hun understreger, at hun ikke ønsker at kritisere politiet i sagen, da hun ved de mangler ressourcer. Eva Bechmann er selv medlem af Dansk Folkepartis lokalbestyrelse på Frederiksberg og så gerne, at den type vold blev straffet markant hårdere.

»Jeg så også gerne, at politiet blev tilført markant flere ressourcer. Der skal uddannes meget mere politi og jeg ved at det koster penge. Selvfølgelig kunne politiet måske ikke have forhindret overfaldet, selvom der havde været flere vogne på gaden, men så kunne man måske have kørt rundt i kvarteret og måske endda pågrebet gerningsmændene,« siger hun.

De to unge mænd, der overfaldt Casper Bechmann havde udenlandsk baggrund. Men det ikke vigtigt for Eva Bechmann.

»Det er volden, som jeg frustreret over. Den skal der slås hårdt ned på uanset hvor gerningsmændene kommer fra. hvis voldsmændene så ikke er danske statsborgere, så skal de ikke være her i landet,« siger hun.

BT har været i kontakt med Københavns Politi, som bekræfter, at de har fået en henvendelse natten til lørdag fra Casper Bechmann i forbindelse med et overfald.